รวบคาสนามบิน“ปริญญา จารวิจิตร”พี่ชายดาราดัง! คดีโกงบิตคอยน์ 797 ล้าน
รวบคาสนามบิน “ปริญญา จารวิจิตร”พี่ชายดาราดัง! คดีโกงบิตคอยน์ 797 ล้าน
12 ต.ค. 2561

ผู้สื่อข่าวรายงาน วันนี้(12 ต.ค.) พ.ต.อ.จิรภพ ภูริเดช รรท.ผบก.ป. ได้รับการประสานงานจากเจ้าหน้าที่ตำรวจ บก.ตม.2 (ท่าอากาศยานสุวรรณภูมิ) ว่าจับกุมตัวผู้ต้องหารายสำคัญ ตามหมายจับของศาลอาญา ตามคำร้องขอของพนักงานสอบสวนกองปราบปราม จึงได้สั่งการให้ พ.ต.อ.ชาคริต สวัสดี รองผบก.ป. พ.ต.อ.ธงชัย อยู่เกษ ผกก.1 บก.ป. พ.ต.อ.อรุณ วชิรศรีสุกัญยา ผกก.2 บก.ป. พ.ต.ต.เอกพล ปัญจมานนท์ สว.กก.2 บก.ป เดินทางไปประสานงาน
จากนั้นเข้าควบคุมตัว นายปริญญา จารวิจิตร อายุ 35 ปี อยู่บ้านเลขที่ 46/22 ต.บางพระ อ.ศรีราชา จ.ชลบุรี ผู้ต้องหาตามหมายจับ ศาลอาญาเลขที่ 1693/2561 ลงวันที่ 26 ก.ค.2561 ข้อหาร่วมกันฟอกเงินและร่วมกันฉ้อโกง ก่อนจะรีบนำตัวนายปริญญา เดินทางมาสอบสวนที่กองปราบปรามตลอดทั้งคืนที่ผ่านมา โดยอนุญาตให้ทนายความเข้าร่วมสอบสวนด้วย โดยจะนำตัวนายปริญญาส่งฝากขังต่อศาลในวันนี้ เวลา 09.30 น.




อนึ่งการจับกุมครั้งนี้สืบเนื่องจาก ก่อนหน้านี้นายเออาร์นี่ โมตาวา ซาริมา อายุ 23 ปี เจ้าพ่อเงินอิเล็คทรอนิคตระกูลบิทคอยน์ ชาวฟินแลนด์ เข้าแจ้งความกับ พ.ต.อ.ชาคริต สวัสดี รอง ผบก.ป.โดยระบุว่า นายปริญญากับพวกร่วมกันฉ้อโกงเงินบิทคอยน์ มูลค่าประมาณ 797 ล้านบาท ด้วยการหลอกลวงให้ร่วมลงทุนในตลอดหลักทรัพย์ แต่กลับมีการถ่ายเทเงินไปยังที่ต่างๆโดยไม่ได้ทำตามที่ตกลงกันไว้
ต่อมาพนักงานสอบสวนกองปราบสอบสวนขยายผลจนพบว่า คดีนี้มีผู้กระทำความผิดประกอบด้วย นายปริญญาที่เป็นหัวโจกสำคัญในคดี นายธนสิทธิ์ จารวิจิตร นายจิรพิสิษฐ์ หรือบูม จารวิจิตร ดารานักแสดง น.ส.สุพิชฌาย์ จารวิจิตร 4 พี่น้อง และนายวิสิทธิ์ จารวิจิตร และนางเลิศฉัตรกมล จารวิจิตร บิดา-มารดา รวมทั้งผู้กว้างขวางในตลาดหลักทรัพย์ และผู้บริหารบริษัทเอกชนแห่งหนึ่ง
แต่ต่อมาผู้เสียหายมาถอนแจ้งความกับผู้กว้างขวางในตลาดหลักทรัพย์ และผู้บริหารบริษัทเอกชนไปแล้ว หลังจากตกลงชดใช้ค่าเสียหายกันได้เมื่อเดือนก.ย.ที่ผ่านมา ส่วนผู้ต้องหารายอื่นพนักงานสอบสวนได้ทยอยแจ้งข้อหาไปแล้ว ในฐานความผิดเกี่ยวกับร่วมกันฟอกเงินและร่วมกันฉ้อโกง ขณะที่นายปริญญาหลบหนีไปสหรัฐอเมริกาก่อนที่หมายจับจะออกเพียงไม่กี่วัน
ต่อมาพนักงานสอบสวนทำหนังสือถึงกระทรวงการต่างประเทศ ให้ยกเลิกหนังสือเดินทางของนายปริญญา ทำให้นายปริญญาต้องเดินทางกลับประเทศไทย